**Utfyllende regler for treårig ingeniørutdanning ved NTNU**

*Opprinnelig tekst fastsatt av Rektor 21.8.2017 med hjemmel i forskrift om studier ved NTNU av 08.12.2015. Endringer fastsatt 23.11.2022. Endringene trer i kraft ved start av studieåret 2023/2024.*

**Kapittel 1 Generelle bestemmelser**

§ 1-2 Definisjoner

Bacheloroppgave

En bacheloroppgave er et obligatorisk arbeid i avslutningen av bachelorgraden. Den skal inngå i tekniske spesialiseringsemner og ha et omfang på 20 studiepoeng.

Løpende vurdering

Løpende vurdering (mappevurdering) er en formativ vurderingsform. Den omfatter ett eller flere arbeider der arbeidene gis en samlet vurdering, ikke enkeltvis. Karakter i mappa gis fra den samlede vurderingen. Det skal fremgå av emnebeskrivelsen om hvert enkelt element i mappa må være bestått for å gi bestått karakter på hele mappa. Mappa kan være en delvurdering eller hele vurderingsformen i et emne.

**Kapittel 2 Grader og yrkesutdanning**

§ 2-3 Bachelorgrad

Graden bachelor i ingeniørfag tildeles i henhold til kravene i § 3 i rammeplan for ingeniørfag, med 70 studiepoeng i tekniske spesialiseringsemner. Fagområdet, jf. Rammeplan, fremgår på vitnemålet.

Bachelorgrad i ingeniørfag skal i tillegg gi tilbud om fagkombinasjoner i fellesemner, programemner og valgfrie emner som oppfyller opptaksgrunnlaget for 2-årig masterprogram i teknologiske fag som fører frem til tilleggsbetegnelsen sivilingeniør.

**Kapittel 4 Studier**

Progresjon

For å starte på bacheloroppgaven i ingeniørfag må studenten ha bestått minimum 110 studiepoeng av 120 studieplanfestede studiepoeng fra de to første årene ved ingeniørutdanningen. I tillegg må alle obligatoriske emner og kurs som inngår i utdanningsplanen, men som ikke er studiepoenggivende, være godkjent for å starte bacheloroppgaven.

Studieprogramledelse ved det enkelte program kan etter søknad gi dispensasjon ned til minimum 95 studiepoeng. Dette gjøres ut fra en individuell vurdering av hvordan manglende beståtte emner vil påvirke studentens arbeid med bacheloroppgaven. Frister for å søke om dispensasjon fastsettes av fakultetene som eier studieprogrammet og bør ikke være senere enn 1.november for normal studieprogresjon.

Bacheloroppgaven i ingeniørfag

Bacheloroppgaven er det avsluttende arbeidet i ingeniørgraden. NTNU følger føringene for bacheloroppgaven gitt i Nasjonale retningslinjer for ingeniørutdanning (UHR). NTNUs håndbok for bacheloroppgave i ingeniørfag gir bestemmelsene for gjennomføringen av bacheloroppgaven. Håndboka vedtas av Forvaltningsutvalget for ingeniørutdanningen.

**Kapittel 5 Vurdering**

§ 5-6 Vurdering

Vurdering i ingeniørutdanningen bygges opp slik at hver enkelt vurderingsform ivaretar studentens rettssikkerhet. Der flere vurderingsformer benyttes, er dette delvurderinger med delkarakterer. Delvurderingene vektes sammen til en sluttkarakter.

Til (2) Utsatt eksamen for andre vurderingsformer

Det kan arrangeres utsatt eksamen for alle vurderingsformer, med unntak av for bacheloroppgaven. Dette skal fremgå av emnebeskrivelsen.

Til (3) Ny vurdering ved ikke bestått

Ved ikke bestått på en eller flere delvurderinger, skal bare den enkelte delvurdering, som ikke er bestått, tas opp igjen.

Mappevurdering: Ved ikke bestått eller forbedring, må studenten levere hele mappa på ny. Det er kun ved gyldig fravær at mappa kan leveres som utsatt eksamen jf. NTNUs studieforskrift § 5-6 (2).

Bacheloroppgaven

Ingeniørutdanningen ved NTNU bruker UHRs karakterbeskrivelser for sensur av bacheloroppgaver i ingeniørfag som retningslinje for arbeidet <http://www.uhr.no/ressurser/temasider/karaktersystemet_1/karaktersystem_og_retningslinjer>

1. Dersom bacheloroppgaven vurderes til Ikke bestått eller karakter F, må studenten(e) levere ny besvarelse. Forbedring / omarbeidelse er ikke tilstrekkelig. Oppgaven kan presentere det samme temaområde med samme empiri / datagrunnlag.
2. En bacheloroppgave som er vurdert bestått, kan ikke leveres inn til ny vurdering, selv i omarbeidet form.

**Kapittel 6 Begrunnelse, klage og fusk**

For emner som har mappevurdering gjelder klageretten over karaktersetting hele mappa. Det er ikke adgang til å klage på karakter på muntlig eller praktisk prøve eller lignende som etter sin art ikke lar seg etterprøve jf uhl § 5-3 femte ledd. Dette bør derfor ikke være en del av mappa.

Klageretten over formelle feil gjelder hele mappa.

**Kapittel 7 Vitnemål og karakterutskrift**

§ 7-3 Gjennomsnittskarakter

Det gis ikke gjennomsnittskarakter på vitnemålet for treårig ingeniørutdanning.

*Kapittel 4 «Progresjon» endret ved rektorvedtak av november 2022 ihh til vedtak i FUI av 20.12.2021.*